Gevangene sterf ná tronk glo doktersbesoek weierJohan van Niekerk. Foto: Verskaf Johan van Niekerk (78) se familie dring nou daarop aan dat die departement van korrektiewe dienste ŉ amptelike ondersoek doen om vas te stel hoekom hy nie toegelaat is om sy dokter te spreek nie en wie die beamptes is wat sy versoek geweier het. Van Niekerk is in 2011 skuldig bevind dat hy ŉ vermeende stroper op sy plaas buite Phalaborwa vermoor het. Hy is tot 15 jaar tronkstraf gevonnis. Van Niekerk het skuld op die aanklag ontken en was steeds in die proses om appèl teen sy skuldigbevinding aan te teken toe hy oorlede is. Julian Knight, Van Niekerk se prokureur, het aan Maroela Media gesê Van Niekerk het baie met hoë bloeddruk gesukkel en glo maande lank probeer aansoek doen vir toestemming sodat sy privaat dokter hom by die gevangenis kan kom besoek. Volgens Knight het die beamptes van korrektiewe dienste alles in hul vermoë gedoen om die proses te vertraag en Van Niekerk se doktersbesoek te verhoed. “Nadat mnr. Van Niekerk se pogings geen reaksie gekry het nie, het ek in Mei 2016 namens hom ŉ brief aan die owerhede gestuur om te versoek dat ŉ konsultasie met sy privaat dokter sou geskied. Van Niekerk het ook self ŉ brief geskryf met sy versoek en by die kantoor van die hoof van die gevangenis gaan inhandig,” het Knight gesê. “Nadat ek geen reaksie gekry het nie, het ek weer ŉ brief aan die gevangenis geskryf wat ook onbeantwoord gebly het.” Volgens Knight het hy daarna weer aan die gevangenis geskryf waarin hy hulle ingelig het dat hy met ŉ dringende hofaansoek sal voortgaan indien hulle nie Van Niekerk toelaat om sy dokter te spreek nie. “In plaas daarvan dat hulle op my brief reageer, is Van Niekerk na die hoof van die gevangenis se kantoor ontbied, op geskree en verbaal mishandel. Hulle het aan hom gesê indien hy sy privaat dokter wou sien, sou hy die koste moes dra van vyf tronkbewaarders om hom te vergesel na sy dokter se spreekkamer. Dit is absoluut verregaande aangesien die dokter hom by die gevangenis sou kom besoek. Ons het dit deurentyd op skrif duidelik gestel dat Van Niekerk self vir die koste van die dokterskonsultasie verantwoordelik sou wees en korrektiewe dienste sou dus geen koste in die verband moes aangaan nie.” Knight het gesê Van Niekerk se vrou het twee dae voor sy dood ŉ oproep van ŉ beampte by die gevangenis gekry wat haar ingelig het dat die familie R5 417 sou moes betaal om die besoek van Van Niekerk se dokter te fasiliteer. Knight het die dag hierna ŉ brief aan die hoof van die gevangenis gestuur om te vra presies wat die doel van die geld is. Hy sê hy het weereens geen reaksie op sy skrywe ontvang nie. Van Niekerk is die volgende dag oorlede. “Die gevoellose miskenning wat beamptes van korrektiewe dienste toon vir die grondwetlike regte van gevangenes is onaanvaarbaar,” het Knight gesê. “Ek het namens die familie ŉ brief aan die nasionale kommissaris van korrektiewe dienste gestuur waarin ek versoek dat die voorval dringend ondersoek word en dat die betrokke beamptes aanspreeklik gehou word. Ek het nog geen reaksie op my skrywe ontvang nie.” Knight het gesê hy is nie bewus dat daar ŉ nadoodse ondersoek gedoen is nie en ook nie ingelig van die omstandighede rondom Van Niekerk se dood nie. “Sy familie het wel aan my gesê dat hy ŉ dagboek gehou het van al sy versoeke om sy dokter te sien en notas gemaak het van die gebeure en met wie hy gepraat het. Hierdie dagboek het intussen net spoorloos verdwyn. Dit was net nie meer tussen sy besittings nie.” Knight het gesê hy sal ook ŉ klag by die Suid-Afrikaanse Menseregtekommissie indien. Maroela Media het die departement van korrektiewe dienste genader vir kommentaar, maar tot op hede nog geen reaksie ontvang nie.